钦定古今图书集成/明伦汇编/宫闱典/第114卷 > 窦孝谌
## 钦定古今图书集成/明伦汇编/宫闱典/第114卷 > 窦孝谌

按《旧唐书窦德明传》：“德明族弟孝谌，刑部尚书诞之
子，昭成顺圣皇后父也。则天时，历太常少卿，润州刺
史。长寿二年，后母庞氏被酷吏所陷，诬与后咒诅不
道，孝谌左迁罗州司马而卒。子希瑊、希球、希瓘并流
岭南。神龙初，随例雪免。景云年，追赠孝谌太尉、邠国
公，希瑊袭爵。元宗即位，加赠孝谌太保。希瑊等以舅”
氏甚见优宠。《希瑊》累迁太子少傅、豳国公，寻卒。希球
官至太子宾客，封冀国公，开元二十七年卒，谥曰靖。
希瓘初赐爵毕国公，后改名。初为左散骑常侍，及
希球卒，因授开府仪同三司。元宗以早失太后，尤重
外家。兄弟三人皆国公，食实封。子锷又尚元宗
女《永昌长公主》，恩宠赐赉，实为厚矣。而兄弟皆贪鄙，
过自封殖。又甚之。天宝七载，有窦勉潜交巫祝，勉
犯法。坐信其诡说，被停官，放归田园。寻以尊老，又
授开府仪同三司，依旧朝会。十三载十二月卒，元宗
哭于行在，赠司徒，财货钜万。从父弟维鍌，好学，以
撰著为业。时宗族咸以外戚崇饰舆马，维鍌独清俭
自守。中书令张说、黄门侍郎卢藏用、给事中裴子馀
皆与之亲善。官至水部郎中，卒。撰《吉凶礼要》二十卷，
行于代。